ทองคำปิดพุ่ง 4 ดอลล์
สัญญาทองคำตลาดนิวยอร์กปิดบวก หลังยุโรปเตือนเงินเฟ้อยังสูง
10 มิ.ย. 2554

สัญญาทองคำตลาดนิวยอร์กปิดบวก หลังยุโรปเตือนเงินเฟ้อยังสูง
สัญญาทองคำตลาด COMEX (Commodity Exchange) ส่งมอบเดือนส.ค.ดีดตัวขึ้น 4 ดอลลาร์ หรือ 0.3% ปิดที่ 1,542.70  ดอลลาร์/ออนซ์ หลังจากเคลื่อนตัวในช่วง 1,534.00-1,550.80 ดอลลาร์
สัญญาโลหะเงินส่งมอบเดือนก.ค.พุ่งขึ้น 80.40 เซนต์ ปิดที่ 37.424 ดอลลาร์/ออนซ์ และสัญญาโลหะทองแดงส่งมอบเดือนก.ค.ลดลง 0.1 เซนต์ ปิดที่ 4.1075 ดอลลาร์/ปอนด์
ส่วนสัญญาพลาตินัมส่งมอบเดือนก.ค.พุ่งขึ้น 13.50 ดอลลาร์ ปิดที่ 1,844.70 ดอลลาร์/ออนซ์ และสัญญาพัลลาเดียมส่งมอบเดือนก.ย.พุ่งขึ้น 12.80 ดอลลาร์ ปิดที่ 818.50 ดอลลาร์/ออนซ์
นักลงทุนเข้าซื้อสัญญาทองคำเพื่อหลีกเลี่ยงความเสี่ยงด้านเงินเฟ้อ หลังจากนายทริเชต์ ประธานธนาคารกลางยุโรปกล่าวว่า อัตราเงินเฟ้อในยูโรโซนจะยังคงสูงขึ้นในช่วงหลายเดือนข้างหน้า ซึ่งอาจทำให้ธนาคารกลางต้องใช้มาตรการควบคุมเงินเฟ้อในยูโรโซน ทั้งนี้ การแสดงความคิดเห็นดังกล่าวทำให้เกิดกระแสคาดการณ์ในวงกว้างว่า ธนาคากลางยุโรปอาจจะปรับขึ้นอัตราดอกเบี้ยในการประชุมเดือนหน้า
อย่างไรก็ตาม นายทริเชต์ได้คงระดับคาดการณ์อัตราเงินเฟ้อสำหรับปี 2555 ไว้เท่าเดิม ซึ่งทำให้นักลงทุนมองว่าธนาคารกลางยุโรปอาจจะปรับขึ้นอัตราดอกเบี้ยในสัดส่วนที่ไม่มากนักในระยะใกล้นี้